Rapport mill-Kummissjoni lill-Kunsill u lill-Parlament Ewropew - Rapport mill-Kummissjoni lill-Kunsill u lill-Parlament Ewropew dwar l-implimentazzjoni ta’ l-iskema Forest Focus skond ir-Regolament (KE) tal-Parlament Ewropew u tal-Kunsill Nru 2152/2003 tas-17 ta' Novembru 2003 li jirrigwarda monitoraġġ ta’ foresti u interazzjonijiet ambjentali tal-Komunità (Ċentru tal-Foresta Forest Focus) {SEK(2008) 30} /* KUMM/2008/0006 finali */





[pic] | KUMMISSJONI TAL-KOMUNITAJIET EWROPEJ | Brussel 22.1.2008 KUMM(2008) 6 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport mill-Kummissjoni lill-Kunsill u lill-Parlament Ewropew dwar l-implimentazzjoni ta’ l-iskema Forest Focus skond ir-Regolament (KE) tal-Parlament Ewropew u tal-Kunsill Nru 2152/2003 tas-17 ta' Novembru 2003 li jirrigwarda monitoraġġ ta’ foresti u interazzjonijiet ambjentali tal-Komunità (Ċentru tal-Foresta Forest Focus) {SEK(2008) 30} DAħLA U AMBITU Dan ir-rapport iwieġeb għar-rekwiżiti ta’ l-Artikolu 19 tar-Regolament (KE) Nru 2152/2003, li kien stabbilixxa skema Komunitarja (minn hawn 'il quddiem ' Forest Focus ') għall-monitoraġġ armonizzat, wiesa’, komprensiva u fit-tul tal-kundizzjoni tal-foresti matul perjodu ta’ 4 snin mill-1 ta’ Jannar 2003 sal-31 ta’ Diċembru 2006. Dan ir-Regolament ġie revokat mir-Regolament tal-Parlament Ewropew u tal-Kunsill (KE) Nru 614/2007 dwar l-Istrument Finanzjarju għall-Ambjent (LIFE+). Billi LIFE+ jipprovdi miżuri li jaqgħu fl-ambitu ta’ Forest Focus , qed jiġi propost li ma jsirux proposti rigward it-tkomplija ta’ Forest Focus wara l-2006. Għaldaqstant, l-ambitu ta’ dan ir-rapport huwa limitat għall-fażi ta’ implimentazzjoni ta’ Forest Focus . FOREST FOCUS : L-ISKEMA U L-IMPLIMENTAZZJONI TAGħHA Sfond u għanijiet L-iskema Forest Focus kompliet tibni fuq leġiżlazzjoni preċedenti, marbuta l-aktar mal-monitoraġġ tal-kundizzjoni fitosanitarja tal-foresti skond il-Konvenzjoni ta’ l-UNECE dwar it-Tniġġis Atmosferiku Transkonfinali fuq Firxa Twila (CLRTAP), li l-Komunità hija parti kuntrattwali tagħha[1]. Il-leġiżlazzjoni Komunitarja rilevanti, ir-Regolament tal-Kunsill (KEE) Nru 3528/86 tas-17 ta’ Novembru 1986 dwar il-ħarsien tal-foresti Komunitarji mit-tniġġis atmosferiku[2] [ traduzzjoni mhux uffiċjali ] u r-Regolament tal-Kunsill (KEE) Nru 2158/92 tat-23 ta’ Lulju 1992 dwar il-ħarsien tal-foresti Komunitarji min-nar[3] [ traduzzjoni mhux uffiċjali ], skadiet fi tmiem l-2002. L-iskema Forest Focus kienet tiffoka fuq il-monitoraġġ tat-tniġġis atmosferiku tal-foresti, il-monitoraġġ tan-nirien fil-foresti, il-kawżi u l-effetti tagħhom, u l-prevenzjoni tan-nirien fil-foresti. Barra minn hekk, l-iskema kienet tkopri l-iżvilupp ta’ strumenti ġodda ta’ monitoraġġ marbutin mal-monitoraġġ tal-ħamrija, il-qbid tal-karbonju, il-bijodiversità, it-tibdil fil-klima u r-rwol protettiv tal-foresti, kif ukoll l-evalwazzjoni ta’ l-effiċjenza ta’ l-attivitajiet ta’ monitoraġġ. F'dan il-kuntest, l-Istati Membri bħalissa qegħdin iwettqu studji, esperimenti u proġetti ta’ dimostrazzjoni, li għandhom jintemmu fl-2008. F'din is-sistema, ġew ikkostitwiti xbieki b'eluf ta’ punti u plottijiet ta’ osservazzjoni (tal-Livelli I u II, ara n-nota 1 ta’ qiegħ il-paġna) għall-kompilazzjoni ta’ inventarji perjodiċi u l-monitoraġġ kontinwu ta’ l-ekosistemi tal-foresti. Operat Il-Kummissjoni kienet responsabbli għall-koordinazzjoni, għall-monitoraġġ u għall-iżvilupp ta’ l-iskema. Biex jinkisbu l-għanijiet ta’ Forest Focus , l-Istati Membri kienu mitluba li jfasslu programmi nazzjonali bijennali għall-perjodi 2003/2004 u 2005/2006 (maqsum f'żewġ fażijiet, 2005 u 2006). Dawn il-programmi tressqu lill-Kummissjoni għall-approvazzjoni u ġew soġġetti wkoll għal evalwazzjonijiet ex-ante . Kull Stat Membru kellu jaħtar awtorità kompetenti biex tmexxi l-programm nazzjonali tiegħu. Madankollu, peress li l-Belġju, il-Ġermanja u l-Portugall ħatru aktar minn awtorità kompetenti waħda, l-iskema qed tiġi implimentata minn 41 awtorità kompetenti. Dawn jinkludu l-awtoritajiet kompetenti ta’ l-UE-10 li ssieħbu fl-iskema fl-2004, bl-eċċezzjoni ta’ Malta. Il-Kummissjoni adottat diversi Deċiżjonijiet[4] dwar il-ħatra ta’ aġenziji nazzjonali biex jimplimentaw l-iskema, il-programmi nazzjonali u l-baġits tagħhom, u nnotifikat lill-Istati Membri parteċipanti b'dawn id-Deċiżjonijiet. Wara dan, il-Kummissjoni ffirmat ftehimiet għal kull perjodu tal-programmi nazzjonali ma’ l-aġenziji nazzjonali kompetenti. Abbażi ta’ dawn id-Deċiżjonijiet, il-Kummissjoni ffirmat total ta’ 123 ftehim ma’ l-aġenziji kompetenti, li koprew il-perjodu 2003-06 kollu. Il-baġit totali ta’ l-iskema Forest Focus għall-perjodu ta’ erba’ snin kien jammonta għal EUR 65 miljun, inklużi EUR 9 miljun għall-miżuri ta’ prevenzjoni tan-nirien. L-Unjoni Ewropea tat kontributi finanzjarji lejn l-ispejjeż tal-programmi nazzjonali b'rata ta’ 50% jew 75%, skond it-tip ta’ attività. L-Anness I juri t-tqassim annwali ta’ l-azzjonijiet żviluppati fil-qafas ta’ l-iskema. L-attivitajiet ta’ Forest Focus f'kull programm nazzjonali jistgħu jinqasmu fil-kategoriji li ġejjin (ara l-Figuri 1 u 2): - A - attivitajiet ta' koordinazzjoni u tmexxija tal-proġetti , bħal attivitajiet marbutin mal-koordinazzjoni tal-programm nazzjonali; - B1 - attivitajiet żviluppati fl-ambitu tan- netwerk ta’ monitoraġġ tal-Livell I , bħall-istallazzjoni u l-manteniment tax-xibka sistematika; - B2 - attivitajiet ta' monitoraġġ intensiv fuq il-plottijiet tal-Livell II , bħall-evalwazzjoni tal-kundizzjoni tal-qċaċet tas-siġar; - B3 - attivitajiet ta’ prevenzjoni tan-nirien fil-foresti , fosthom is-Sistema Ewropea ta’ Informazzjoni dwar in-Nirien fil-Foresti (EFFIS). Dawn jinkludu l-istabbiliment ta’ firebreaks (strixxi mingħajr siġar biex in-nar ma jitħalliex jinfirex fil-foresta), il-manteniment u l-iżvilupp ta’ l-EFFIS, u kampanji tat-tqajjim tal-kuxjenza; - C - studji u proġetti ta’ dimostrazzjoni , bħal studji dwar l-identifikazzjoni tal-kawżi tan-nirien fil-foresti u d-dinamika tagħhom, b'monitoraġġ f'stadji ta’ testijiet (ara wkoll il-lista ta’ studji fl-Anness). [pic] Figura 1: Perċentwali ta’ l-allokazzjoni baġitarja skond it-tip ta’ attività. (A: koordinazzjoni u tmexxija tal-proġetti; B1: monitoraġġ tal-Livell I; B2: monitoraġġ intensiv tal-Livell II; B3: prevenzjoni tan-nirien fil-foresti; C: studji u proġetti ta’ dimostrazzjoni) Il-Kummissjoni (Id-DĠ taċ-Ċentru Konġunt tar-Riċerka) appoġġat u għadha tappoġġa l-iskema, kemm mil-lat tekniku kif ukoll mil-lat xjentifiku. L-aġenzija ta’ koordinazzjoni xjentifika tagħha ħolqot database iddisinjata biex tilħaq il-ħtiġijiet tas-sistema tal-ġbir ta’ dejta ta’ l-iskema, u żviluppat u kompliet ittejjeb l-EFFIS skond il-bżonnijiet espressi mill-Istati Membru u mill-Parlament. Iċ-ĊKR imexxi ċ-Ċentru Ewropew għall-Informazzjoni dwar il-Foresti tal-Kummissjoni. Permezz ta’ ftehim ta’ sussidju mal-Kummissjoni, il-programm ICP Forests (ara n-nota 1 ta’ qiegħ il-paġna) iggarantixxa l-funzjonament ta’ gruppi ta’ esperti, u żviluppa metodi u standards armonizzati għall-monitoraġġ tal-kundizzjoni tal-foresti fil-Livelli I u II, inklużi t-tfassil ta’ manwal komuni għall-monitoraġġ kif ukoll sistemi għall-iżgurar u għall-kontroll tal-kwalità għal osservazzjonijiet fuq il-post u eżamijiet fil-laboratorju. Għal dawn il-kompiti, ICP Forests kellu l-appoġġ ta’ 6 organiżmi assoċjati, l-aktar istituti ta’ riċerka forestali. [pic] Figura 2: Allokazzjoni baġitarja skond it-tip ta’ attività mill-2003 sa l-2006. (A: koordinazzjoni u tmexxija tal-proġetti; B1: monitoraġġ tal-Livell I; B2: monitoraġġ intensiv tal-Livell II; B3: prevenzjoni tan-nirien fil-foresti; C: studji u proġetti ta’ dimostrazzjoni) IR-RAPPURTAR L-Istati Membri ssodisfaw l-obbligi tagħhom ta’ rappurtar annwali billi bagħtu lill-Kummissjoni u għamlu pubblika[5] d-dejta miġbura fl-ambitu ta’ l-iskema Forest Focus flimkien ma’ rapport. Rapporti ta’ nofs it-term li jirrigwardaw l-ewwel perjodu tal-programm (2003-2004) diġà ntbagħtu lill-Kummissjoni. Ir-rapporti finali jridu jintbagħtu ladarba l-programmi nazzjonali jkunu ntemmu, normalment sa tliet snin wara l-perjodu ta’ programmar ikkonċernat. Dan id-dewmien huwa dovut l-aktar għall-fatt li l-istudji għad iridu jitlestew. Barra minn hekk, l-aġenziji kompetenti li qed jimplimentaw l-iskema għandhom jgħarrfu lill-Kummissjoni b'mod regolari dwar il-progress tagħhom fit-twettiq tal-programm. Ir-rappurtar globali ta’ Forest Focus huwa żgurat permezz ta’ rapporti annwali ppublikati mill-Kummissjoni Ewropea u ICP Forests , kif ukoll permezz ta’ sensiela ta' pubblikazzjonijiet xjentifiċi (ara http://www.icp-forests.org/Reports.htm) li jintużaw biex fit-tfassil ta’ politiki nazzjonali fl-oqsma tal-forestrija u l-ambjent. It-tfassil u l-pubblikazzjoni tar-rapporti ta’ ICP Forests huma kofinanzjati mill-Kummissjoni abbażi ta’ ftehim ta’ sussidju. ASPETTI DETTALJATI TA’ L-IMPLIMENTAZZJONI Nirien fil-foresti Fl-1998, il-Kummissjoni u l-Istati Membri waqqfu grupp permanenti iżda informali ta’ esperti fil-qasam tan-nirien fil-foresti, bħala pjattaforma għall-iskambju ta’ informazzjoni, bil-għan li jiżviluppa metodi avvanzati fuq livell Ewropew għall-evalwazzjoni tar-riskju ta’ nirien fil-foresti u għar-reġistri kartografiċi ta’ żoni maħruqa. Fis-snin sussegwenti, dawn l-attivitajiet wasslu għall-iżvilupp tas-Sistema Ewropea ta’ Informazzjoni dwar in-Nirien fil-Foresti (EFFIS)[6] miċ-Ċentru Konġunt tar-Riċerka. L-EFFIS irċeviet ukoll l-appoġġ ta’ l-iskema Forest Focus , u t-tkomplija tagħha ġiet żgurata minn ftehim amministrattiv bejn id-DĠ għall-Ambjent u d-DĠ taċ-Ċentru Konġunt tar-Riċerka. Il-ħżin u l-analiżi tad-dejta miġbura mill-Istati Membri, u l-koordinazzjoni ta’ attivitajiet marbutin man-nirien fuq il-livell Ewropew, isiru fil-kuntest ta’ l-EFFIS, li tipprovdi tbassiriet tar-riskju ta’ nar kuljum, tanalizza l-evoluzzjoni tar-riskju ta’ nirien kull sena, u tevalwa l-aktar staġjun reċenti tan-nirien, u b'hekk tidentifika nuqqasijiet eventwali fil-ġestjoni u fil-ġlieda kontra n-nirien kemm fit-territorju ta’ l-UE kif ukoll lil hinn minnu. L-attivitajiet ta’ l-EFFIS jiġu koordinati mill-Kummissjoni bil-għan li l-informazzjoni titwassal lill-utenti aħħarija, l-aktar is-servizzi ta’ protezzjoni ċivili u ta’ forestrija fl-Istati Membri. L-EFFIS hija ta’ fejda wkoll għall-evalwazzjoni ta’ talbiet ta’ kumpens għal ħsarat fil-foresti fil-kuntest ta’ l-assistenza finanzjarja mill-Fond Ewropew ta’ Solidarjetà[7]. Il-grupp espert fin-nirien tal-foresti huwa magħmul minn esperti mibgħuta mill-awtoritajiet nazzjonali, inkluża l-protezzjoni ċivili. Dan il-grupp huwa l-uniku netwerk komuni ta’ esperti fin-nirien fuq il-livell ta' l-UE, u jinkludi rappreżentanti mill-Istati Membri kollha, kif ukoll minn xi pajjiżi terzi tal-Mediterran li jaffrontaw riskji sinifikanti ta’ nirien. Din il-kooperazzjoni ma’ pajjiżi terzi ġirien huwa ta’ valur importanti, għax l-istabbiliment ta’ miżuri ta’ protezzjoni transkonfinali u ta’ għajnuna reċiproka fil-ġlieda kontra n-nar jistrieħ fuq l-immappjar komuni Ewropew tar-riskju ta’ nirien. L-iskema Forest Focus iffaċilitat finanzjament għal miżuri strutturali ta’ prevenzjoni tan-nirien, bħall-bini ta’ toroq forestali, punti ta’ provvista ta’ l-ilma jew stazzjonijiet għad-detezzjoni tan-nar, dejjem sakemm ma kinux appoġġati diġà mir-Regolament (KE) Nru 1257/1999[8] dwar l-Iżvilupp Rurali u ma kinux inklużi fil-programmi nazzjonali jew reġjonali ta' żvilupp rurali. Fl-2004 twaqqaf grupp ad hoc ta’ esperti fil-prevenzjoni tan-nirien fil-foresti, magħmul minn rappreżentanti ta’ l-Istati Membri interessati u ta’ l-NGOs ewlenin involuti fis-settur tal-forestrija. L-għan ta’ dan il-grupp huwa li jressaq proposti lill-Kummissjoni rigward kif għandhom ikunu orjentati l-politiki ta’ prevenzjoni tan-nirien fil-foresti wara l-2006. Fost ir-rakkomandazzjonijiet tiegħu[9], dan il-grupp ta’ ħidma ppropona li LIFE+ u r-Regolamenti dwar l-Iżvilupp Rurali jinkludu dispożizzjonijiet speċifiċi għall-ħarsien ta’ l-ambjent kontra n-nar. Hekk jiġri fiż-żewġ każijiet għall-perjodu 2007-13. LIFE+ fih dispożizzjonijiet għal kampanji ta’ informazzjoni u ta’ tqajjim ta’ kuxjenza marbutin man-nirien fil-foresti, kif ukoll għat-taħriġ tal-persunal involut fil-prevenzjoni tan-nar. Il-politika ta' żvilupp rurali tipprovdi għal miżuri ta’ prevenzjoni tan-nar u restawr. Barra minn hekk, il-grupp ta’ ħidma appoġġa lill-EFFIS bħala għodda ta’ ppjanar strateġiku, kif ukoll bħala element ewlieni fil-monitoraġġ tan-nirien fil-foresti. Il-ħidma ta’ l-EFFIS appoġġata minn Forest Focus hija żgurata sa l-aħħar ta’ l-2010 permezz ta’ sussidju mill-Parlament Ewropew għall-protezzjoni u l-konservazzjoni tal-foresti. Mis-sena 2000 'l hawn, u f'kollaborazzjoni mill-qrib mal-grupp ta’ esperti, il-Kummissjoni toħroġ rapport annwali dwar in-nirien fil-foresti[10] li jirreferi għall-istatistiċi dwar in-nirien ta’ l-aktar Stati Membri milquta (ara t-tabelli "numru ta’ nirien" u "żoni maħruqa" fl-Anness). Il-kundizzjoni tal-foresti u monitoraġġ ambjentali ieħor – ir-rapport ta’ evalwazzjoni Minkejja li diversi studji fil-qafas ta’ Forest Focus mhux se jitlestew qabel l-2008, il-Kummissjoni wettqet evalwazzjoni esterna marbuta partikolarment mat-tmexxija tal-programm u mal-monitoraġġ tal-kundizzjoni tal-foresti fl-2005. L-evalwazzjoni saret mill-istituti tar-riċerka "Finnish Forest Research Institute" (il-Finlandja) u "Forest Research" (ir-Renju Unit) (ara http://ec.europa.eu/environment/forests/pdf/final_report.pdf). L-evalwazzjoni tat il-konklużjonijiet li ġejjin: It-tmexxija tal-programmi huma effiċjenti f'terminu ta’ spejjeż, iżda f'dawk l-Istati Membri b'aktar minn awtorità kompetenti waħda, il-piż amministrattiv huwa ogħla. L-attivitajiet ta’ monitoraġġ (plottijiet tal-Livelli I u II) għandu jkollhom fokus aktar wiesa’ milli biss fuq il-kundizzjoni fitosanitarja tal-foresti marbuta mat-tniġġis ta’ l-arja. Għandhom jinkludu parametri marbutin mat-tibdil fil-klima, il-bijodiversità u r-rwol protettiv tal-foresti. Għandha titqies id-dejta mill-inventarji forestali nazzjonali fil-monitoraġġ tal-foresti. Għandha tiġi żgurata t-tkomplija ta’ l-iskema ta’ monitoraġġ. Ir-rapport jindika wkoll li t-tmiem tar-Regolament ta’ Forest Focus ineħħi l-obbligu li l-Istati Membri jwettqu monitoraġġ koordinat tal-foresti fuq il-livell ta’ l-UE, u biex jiġu evitati attivitajiet mhux ikkoordinati fil-ġejjieni, jeħtieġ li jiġi żviluppat qafas Komunitarju li jippermetti l-effiċjenza fit-tmexxija, fir-reġistrazzjoni tad-dejta, fl-analiżi, fil-kontroll tal-kwalità u fir-rappurtar. Il-Kummissjoni tesprimi li, filwaqt li din l-evalwazzjoni saret fi stadju bikri ta’ l-implimentazzjoni, ir-rakkomandazzjoni ewlenija tagħha rigward it-twessigħ ta' l-attivitajiet ta' monitoraġġ issa tinsab inkluża fl-ambitu ta’ LIFE+. Il-Kummissjoni tfakkar li t-tkomplija ta’ l-attivitajiet ta’ monitoraġġ tal-foresti hija indikata wkoll fil-Pjan ta’ Azzjoni ta’ l-UE għall-Foresti[11] għall-perjodu 2007-2011. Il- Key action 8 tal-Pjan ta’ Azzjoni tipproponi li ssir ħidma favur it-twaqqif ta’ Sistema Ewropea ta’ Monitoraġġ tal-Foresti. Il-Konklużjonijiet tal-Kunsill[12] rigward il-Pjan ta’ Azzjoni ta’ l-UE għall-Foresti juru wkoll impenn ċar mill-Istati Membri biex ikomplu jiżviluppaw sistema Ewropea ta’ monitoraġġ tal-foresti. S'issa għad ma ġewx irċevuti proposti fl-ambitu ta’ LIFE+, iżda huwa mistenni li dawn jinvolvu lill-awtoritajiet nazzjonali tal-forestrija responsabbli għall-inventarji. Peress li l-proġett LIFE+ jissejjes fuq proġetti bi parteċipazzjoni volontarja, fil-ġejjieni, il-monitoraġġ għandu jkun aktar marbut ma’ kwistjonijiet speċifiċi ta’ politika bħat-tibdil fil-klima, il-bijodiversità u r-rwol protettiv tal-foresti, pjuttost milli jkun sempliċi tkomplija ta’ sensiela ta’ osservazzjonijiet ibbażata fuq parametri tradizzjonali marbutin mat-tniġġis ta’ l-arja, kif kienet is-sitwazzjoni fil-kuntest ta’ Forest Focus . Fejn tidħol it-tmexxija ta’ l-iskema, il-Kummissjoni tindika li l-medja ta’ impenn finanzjarju għal kull programm huwa baxx. Għall-perjodu 2003-2004, il-medja kienet madwar EUR 0.5 miljun għal kull parti kuntrattwali, b'firxa bejn EUR 20 000 u EUR 2.7 miljun. Għall-2005, il-medja kienet EUR 0.4 miljun, b'firxa bejn EUR 20 000 u EUR 2.1 miljun, u għall-2006, il-medja kienet EUR 0.4 miljun b'firxa bejn EUR 28 000 u EUR 2.1 miljun. Minn dawn l-ammonti, madwar 7% ġie ddedikat mid-diversi awtoritajiet kompetenti għall-koordinazzjoni u t-tmexxija tal-programmi nazzjonali. [1] ICP Forests (il-Programm Kooperattiv Internazzjonali għall-analiżi u l-monitoraġġ ta’ l-effetti tat-tniġġis ta’ l-arja fuq il-foresti) tnieda fl-1985 fil-qafas tal-Konvenzjoni dwar it-Tniġġis Atmosferiku Transkonfinali fuq Firxa Twila ta’ l-UNECE (Il-Kummissjoni Ekonomika tan-Nazzjonijiet Uniti għall-Ewropa) bħala konsegwenza tal-kuxjenza pubblika dejjem tikber ta’ l-effetti negattivi possibbli tat-tniġġis ta’ l-arja fuq il-foresti. ICP Forests jimmonitorja l-kundizzjoni tal-foresti Ewropej, f'kooperazzjoni mal-Kummissjoni Ewropea, bl-użu ta’ żewġ livelli ta’ segwiment. L-ewwel xibka (imsejħa Livell I) tissejjes fuq madwar 6000 plott ta’ osservazzjoni, fuq xibka sistematika tranżnazzjonali ta’ 16 x 16 km madwar l-Ewropa kollha. Il-livell ta' segwiment intensiv jinkludi madwar 800 plott tal-Livell II f'għażla ta’ ekosistemi forestali Ewropej. Dawn il-plottijiet tal-Livelli I u II huma inklużi fil-programm Forest Focus . Bħalissa, 40 pajjiż jieħdu sehem fil-programm ICP Forests . Ara wkoll: http://www.icp-forests.org/Political.htm. [2] ĠU L 326, 21.11.1985, p. 2. [3] ĠU L 217, 31.7.1992, p. 3-7. [4] Deċiżjoni 2003-2004: Id-Deċiżjoni tal-Kummissjoni C(2004) 4901 finali. Deċiżjoni 2005: Id-Deċiżjoni tal-Kummissjoni C(2006) 874 finali. Deċiżjoni 2006: Id-Deċiżjoni tal-Kummissjoni C(2006) 2466 finali. [5] Minkejja li l-pubblikazjoni u t-tixrid tad-dejta ġew diskussi kemm-il darba ma’ l-aġenziji kompetenti, ma ntlaħaq l-ebda ftehim fuq din il-kwistjoni. Għaldaqstant, id-dejta mhijiex disponibbli għall-pubbliku ġenerali, għajr jekk wieħed jikkonsulta direttament lis-sidien tad-dejta. [6] L-għan ta’ l-EFFIS huwa li jipprovdi tagħrif rilevanti għall-ħarsien tal-foresti Ewropej min-nirien billi jindirizza l-kundizzjonijiet kemm ta’ qabel kif ukoll ta’ wara n-nar. Ara http://effis.jrc.it/wmi/viewer.html. [7] Ir-Regolament tal-Kunsill Nru 2012/2002 tal-11 ta’ Novembru 2002, ĠU L 311, 14.11.2002, p. 3. [8] ĠU L 160, 26.6.1999, p. 80. [9] http://ec.europa.eu/environment/forests/wgffp.htm. [10] http://forest.jrc.it/documents/2006/ForestFiresInEurope2005.pdf. [11] COM(2006) 302 finali, 15.6.2006. [12] Il-Konklużjonijiet tal-Kunsill dwar il-Pjan ta’ Azzjoni ta’ l-UE għall-Foresti 2007-2011. Il-laqgħa Nru 2758 tal-Kunsill ta’ l-Agrikoltura u s-Sajd. 24-25 ta' Ottubru 2006.